Predkladacia správa

	Dňa 21. januára 2004 vláda SR schválila uznesením vlády SR č. 43/2004 Stratégiu informatizácie spoločnosti v podmienkach SR a Akčný plán. Toto uznesenie ukladá ministrovi dopravy, pôšt a telekomunikácií SR vypracovať a predložiť na rokovanie vlády návrh zákona o informačných systémoch verejnej správy, ktorý nahradí zákon Národnej rady Slovenskej republiky č. 261/1995 Z. z. o štátnom informačnom systéme.

Návrh zákona o informačných systémoch verejnej správy nadväzuje na obsah dvoch vládnych dokumentov, a to na dokument Politika informatizácie spoločnosti v Slovenskej republike a na dokument Stratégia informatizácie spoločnosti v podmienkach Slovenskej republiky a Akčný plán.

Návrh zákona je koncipovaný v súlade so stavom a vývojom informačných a komunikačných technológií, reflektuje zmeny v organizácii štátnej správy a územnej samosprávy a reaguje na výsledky analýzy uplatňovania doterajšieho zákona v praxi.

Návrh zákona sa nepredkladá na rokovanie Rady hospodárskej a sociálnej dohody SR vzhľadom na to, že prijatím zákona sa nepredpokladá dopad na štátny rozpočet, rozpočty obcí a vyšších územných celkov, životné prostredie a zamestnanosť.

Predložený návrh zákona je v súlade s Ústavou Slovenskej republiky, zákonmi Slovenskej republiky, ako aj medzinárodnými dokumentmi, ktorými je Slovenská republika viazaná.

Vzhľadom na rozpory v rámci rokovaní pracovnej skupiny pre legislatívu pri Rade vlády pre informatiku bolo nutné predĺžiť časový plán predloženia návrhu zákona a preto bol pán predseda vlády Slovenskej republiky požiadaný listom č. 1717/M-2004 o odklad termínu úlohy do 31. decembra 2004.

Materiál bol 11. januára 2005 prerokovaný Legislatívnou radou vlády SR, ktorá ho vzhľadom na zásadné zmeny oproti pôvodnému zneniu odporučila opäť predložiť na medzirezortné pripomienkové konanie. Po uskutočnení rozporových konaní bol dňa 28. júna a následne dňa 24. augusta 2005 materiál opätovne predložený na rokovanie Legislatívnej rady vlády SR, ktorá odporučila Vláde SR materiál schváliť.

V rámci medzirezortného pripomienkového konania k návrhu zákona bolo vykonaných 6 rozporových konaní, pričom všetky rozpory boli odstránené.